b'\n_START_ARTICLE_\nNinja\n_START_SECTION_\nHistorie\n_START_PARAGRAPH_\nNinjaene har etterlatt f\xc3\xa5 spor, og deres historie bygger derfor i en viss utstrekning p\xc3\xa5 legender._NEWLINE_En av de tidligere ninja-skoler, Togakure Ry\xc5\xab, skal ha oppst\xc3\xa5tt i den sene Heian-periode. Iga og K\xc5\x8dga er de to mest ber\xc3\xb8mte ninja-stilarter, og i fiksjonen settes de ofte opp mot hverandre._NEWLINE_Det finnes kun f\xc3\xa5 overlevende kilder fra Kamakura-perioden. Kusunoki Masashige brukte taktikker mot sine motstandere, som hadde en viss likhet med ninja-taktikker. Fra Muromachi-perioden er det enda f\xc3\xa6rre kilder. Begge perioder var fredelige, og mange slag var organisert som turneringer, som utelukket overraskelsesangrep. Det var i denne perioden at bushid\xc5\x8d opptr\xc3\xa5dte som en \xc3\xa6refull stilart, som en samurai m\xc3\xa5tte f\xc3\xb8lge._NEWLINE_Det var i Sengoku-perioden (1467\xe2\x80\x931573), ogs\xc3\xa5 kjent som de krigende staters periode, at ninjaene skal ha v\xc3\xa6rt utbredt. Moderne ninja-skoler mener at nesten alle ber\xc3\xb8mte daimy\xc5\x8d har hatt ninjaer eller ninja-lignende grupper under seg, og at noen daimy\xc5\x8d selv skal ha v\xc3\xa6rt ninja. Sanada-klanen, hvis mest ber\xc3\xb8mte medlem var Sanada Yukimara, skal ha v\xc3\xa6rt en ninja-klan. Denne formodning bygger p\xc3\xa5 et suksessfullt forsvar av deres slott, hvor omkring 3\xc2\xa0000 soldater holdt stand mot en h\xc3\xa6r p\xc3\xa5 50\xc2\xa0000 angripere anf\xc3\xb8rt av Tokugawa Hidetada._NEWLINE_Tokugawa Ieyasu skal ogs\xc3\xa5 ha v\xc3\xa6rt en ninja, og kontrollerte b\xc3\xa5de Iga og K\xc5\x8dga, da han forente Japan og ble hevet til rangen som Shogun. I en dramatisk flukt gjennom Naras berg etter Odas snikmord, skal Iga-lederen, ninjaen Hattori Hans\xc5\x8d ha hjulpet ham og vunnet hans st\xc3\xb8tte. Den siste kamp, som involverte ninjaer, skulle v\xc3\xa6re beleiringen av Shimabara under Tokugawa-shogunatet. Da shogunatet var blitt stabilisert, ble ninjaene arbeidsl\xc3\xb8se. If\xc3\xb8lge overleveringene ble noen Oniwabansh\xc5\xab, en halv-hemmelig gruppe av livvakter og etterretningsoffiserer, som arbeidet i Edo-slottet, hvor de holdt \xc3\xb8ye med den sittende daimy\xc5\x8d._NEWLINE_I Edo-perioden (1603\xe2\x80\x931868) ble ninjaene gjort til popul\xc3\xa6re figurer i b\xc3\xb8ker og skuespill. Mange mytiske beskrivelser av ninjaene, slik som evnen til \xc3\xa5 bli usynlige, eller bruke trolldom ble oppfunnet i disse fiktive beskrivelsene. Ninjaene rettet ikke disse misforst\xc3\xa5elsene, og kan kanskje selv ha skrevet historier for \xc3\xa5 bekrefte dem, hvis deres arbeid igjen skulle bli etterspurt._NEWLINE_Noen mener at ninjaene var snikmordere fra en sosial kaste som l\xc3\xa5 under samuraiene. Andre mener at ninja var en eliteenhet av samuraier som var trent i snikmord og spionasje. Den siste versjonen er sannsynligvis korrekt, fordi der finnes kilder om samuraier som kjente ninjutsu (ninjaenes kampform). Kampformen strider p\xc3\xa5 visse punkter mot samuraienes \xc3\xa6resbegrep; slike samuraier var sannsynligvis r\xc5\x8dnin, eller herrel\xc3\xb8se samuraier, som ikke var i stand til at oppn\xc3\xa5 sin tidligere status.\n_START_SECTION_\nKultur\n_START_PARAGRAPH_\nEn ninja-organisasjon sies \xc3\xa5 v\xc3\xa6re ledet av en j\xc5\x8dnin (\xe4\xb8\x8a\xe5\xbf\x8d), som oversettes til "\xc3\xb8verste ninja". Under j\xc5\x8dnin fantes adskillige ch\xc5\xabnin (\xe4\xb8\xad\xe5\xbf\x8d, "mellom ninja"). Under disse ch\xc5\xabnin var det igjen adskillige genin (\xe4\xb8\x8b\xe5\xbf\x8d, "lavere ninja"). N\xc3\xa5r en daimy\xc5\x8d valgte et oppdrag, ville j\xc5\x8dnin benytte ch\xc5\xabnin til \xc3\xa5 utvelge det n\xc3\xb8dvendige mannskap blant genin._NEWLINE_Selv om ninja ofte fremstilles som menn, og selv om nesten alle milit\xc3\xa6re profesjoner var forbeholdt menn, kunne ninja ogs\xc3\xa5 v\xc3\xa6re kvinner. En kvinnelig ninja ble kalt en kunoichi, som kommer av kanji for kvinne. De fremstilles noen ganger som prostituerte, som lurte hemmeligheter ut av fienden gjennom forf\xc3\xb8relse. Det er likevel sannsynlig at de jobbet som tjenestefolk, som var i stand til \xc3\xa5 h\xc3\xb8re informasjon som kunne v\xc3\xa6re interessant. Popul\xc3\xa6rlitteraturens fremstilling av kvinnelige ninja-snikmordere er ikke underbygget._NEWLINE_Ninp\xc5\x8d henviser til ninjaenes ferdigheter. Ninja sies \xc3\xa5 ha oppfordret til overtro om sine evner for \xc3\xa5 vekke frykt hos potensielle fiender._NEWLINE_Ninjaene sies \xc3\xa5 ha hatt mange regler, hvorav den viktigste var \xc3\xa5 holde seg selv s\xc3\xa5 vel som deres forbindelse til deres daimy\xc5\x8d hemmelig._NEWLINE_F\xc3\xb8rste norske ninjaskole ble etablert p\xc3\xa5 Nesodden p\xc3\xa5 midten av 1980-\xc3\xa5rene, Nesodden Ninjasenter.\n_START_SECTION_\nNinja i popul\xc3\xa6rkultur\n_START_PARAGRAPH_\nS\xc3\xa5kalte ninjafilmer er et folkelig begrep p\xc3\xa5 spillefilmer som fungerer som en subkategori av action-sjangeren. Sjangeren har tildels sterke kulturelle innslag av japansk og eller \xc3\xb8stasiatisk kultur i popularisert form._NEWLINE_"Ninjafilmer" har flere likhetstrekk med s\xc3\xa5kalte kampsport- og karate-filmer, og var mest markant p\xc3\xa5 1980-tallet. I Norge var det s\xc3\xa6rlig p\xc3\xa5 video at denne sjangeren ble popul\xc3\xa6r. _NEWLINE_Filmens hovedkarakter, ninjaen, var oftest kledd i sort heltrukken drakt og en finlandshette-lignende klesplagg som dekket hode og ansikt for \xc3\xa5 skjule identiteten. Ninjaen brukte tradisjonelle japanske v\xc3\xa5pen som f.eks. ninja-sverd og kastestjerner._NEWLINE_Ninjaen ble popularisert i vesten gjennom disse filmene, omtrent p\xc3\xa5 samme m\xc3\xa5te som samuraien p\xc3\xa5 50- og 60-tallet._NEWLINE_Den japanskf\xc3\xb8dte skuespilleren Sho Kosugi medvirket i en rekke av de mest popul\xc3\xa6re ninja-filmene p\xc3\xa5 80-tallet.'